b"\n_START_ARTICLE_\nPrinceska z napako\n_START_SECTION_\nVsebina\n_START_PARAGRAPH_\nZgodba se dogaja v mesecu decembru, v \xc4\x8dasu pred novim letom. Opisuje deklico Fatimo, ki je pri\xc5\xa1la v Slovenijo kot begunka, njeno \xc5\xbeivljenje v \xc5\xa1oli, dru\xc5\xbeino in njene stiske. Fatima \xc5\xbeivi v kleti stanovanjskega bloka v Mariboru. V \xc5\xa1oli se iz nje nor\xc4\x8dujejo. Ker je revna, tujka, pomanjkljivo oble\xc4\x8dena za zimski letni \xc4\x8das in v njihovih o\xc4\x8deh manjvredna, ji grenijo \xc5\xbeivljenje. V \xc5\xa1oli nima prijateljic, le so\xc5\xa1olka Sanja spregovori kak\xc5\xa1en stavek z njo in ji v\xc4\x8dasih odstopi malico. Nekega dne po pouku odhiti v drogerijo, kjer jo zamikajo sladkarije, zato jih ukrade. Pri kraji jo zalotijo, vendar ji na pomo\xc4\x8d prihiti u\xc4\x8diteljica Kodrlajsa, pla\xc4\x8da ukradeno in jo povabi na \xc4\x8daj v neko kavarno, kjer Fatima prvi\xc4\x8d v \xc5\xbeivljenju okusi \xc4\x8dokoladno torto. Dan pred bli\xc5\xbeajo\xc4\x8dim se novim letom jo razredni\xc4\x8darka Makarena z vpra\xc5\xa1anjem, zakaj ni prinesla denarja za novoletni ples, osramoti pred celim razredom. Fatima naznani, da na ples sploh ne bo \xc5\xa1la, vendar ostalim u\xc4\x8dencem Makarena predlaga, naj za njo zberejo denar. Fatima je postala zelo prizadeta. Osramo\xc4\x8dena hiti iz \xc5\xa1ole domov, kjer v parku sre\xc4\x8da Adama, po njenem mnenju najlep\xc5\xa1ega fanta, kar jih je kdaj videla. Adam jo re\xc5\xa1i pred obritoglavcem Frenkijem, ki jo ho\xc4\x8de poljubiti, in jo na koncu povabi na hi\xc5\xa1no zabavo. Adam je sin bogatih star\xc5\xa1ev in jo ho\xc4\x8de le izkoristiti, saj je bila Fatima lepo dekle. Poleg ponujanja droge jo Adam \xc5\xa1e izkoristi. Odpelje jo v sobo, kjer Fatima izgubi nedol\xc5\xbenost. Prosi jo, naj o dogodku ne govori nikomur. Zaradi lakote in droge Fatima izgubi zavest. Zbudi se v avtu, od koder se odpravi proti domu, se vr\xc5\xbee na posteljo in zaspi. Naslednji dan so v \xc5\xa1oli zelo prijazni z njo, vendar Fatima ne razume zakaj. \xc5\xa0ele, ko ji so\xc5\xa1olka Nu\xc5\xa1a omeni petarde in vpra\xc5\xa1a, \xc4\x8de bo njenega bratranca Adama izdala policiji, se Fatima zaveda, da se je moralo prej\xc5\xa1nji dan nekaj dogajati, vendar se dogodkov ne spominja. Po kon\xc4\x8danem pouku jo pred \xc5\xa1olo \xc4\x8daka Adam, ki jo z lepimi besedami zvabi v avto in odpelje domov, kjer ji pripravi kopel, jo nahrani in ponovno napije ter zlorabi. Fatimo o\xc4\x8de najde pijano pred doma\xc4\x8do hi\xc5\xa1o. Tudi tokrat se Fatima ne spominja ni\xc4\x8desar. Ne spomni se, da so na poti domov Adam in njegova dru\xc5\xa1\xc4\x8dina pretepli njeno teto. Zaradi dogodka so so\xc5\xa1olke zopet prijazne z njo. Ksenja celo zamenja z njo novo \xc5\xa1olsko torbo. Ostali se z njo niso pogovarjali, ker so mislili, da je ona izdala Adama policiji. V \xc5\xa1olo pride policist in pokli\xc4\x8dejo jo na zasli\xc5\xa1anje. Fatimi postane slabo in namesto odgovorov na vpra\xc5\xa1anja za\xc4\x8dne bruhati. U\xc4\x8diteljica Kodrlajsa posumi, da je deklica morda nose\xc4\x8da. Odpelje jo h ginekologu, kjer ugotovi, da je res nose\xc4\x8da. U\xc4\x8diteljica jo pospremi domov in pove njeni mami. Njena mama odgovori, da se bo o tem, ali bodo obdr\xc5\xbeali otroka ali ne, odlo\xc4\x8dil o\xc4\x8de. Ko se v \xc5\xa1oli novica razve in so vsi zopet prijazni z njo ter ji celo dajejo darila, je Fatima kljub svoji nesre\xc4\x8di sre\xc4\x8dna. Vendar drugo leto zaradi nose\xc4\x8dnosti verjetno ne bo smela hoditi v \xc5\xa1olo. Na poti iz \xc5\xa1ole je v parku sre\xc4\x8da Adama, ki zanika, da je otrok njegov. Nesre\xc4\x8dna odide domov in na poti jo napade obritoglavec Frenki. Pred njegovimi udarci jo re\xc5\xa1i brat D\xc5\xbeemal. Ko prideta domov, jo vidi tudi o\xc4\x8de. Doma imajo zasedanje in odlo\xc4\x8dijo se, da bo Fatima od\xc5\xa1la k botru Esadu v Nem\xc4\x8dijo. O\xc4\x8de napove ma\xc5\xa1\xc4\x8devanje Adamu. Fatima sli\xc5\xa1i pogovor in pobegne k prijateljici Kodrlajsi. Skupaj odideta k Adamu in obvestita njegove star\xc5\xa1e, ki pa ju na\xc5\xbeenejo. Fatima odide domov, kjer mati vsa nesre\xc4\x8dna \xc4\x8daka o\xc4\x8deta. Domov ga ni bilo celo no\xc4\x8d in zjutraj Fatima najde mamo vso krvavo. Odpeljejo jo v bolni\xc5\xa1nico, ker je imela splav. V bolnici je tudi Adam. Fatima ga skrivaj obi\xc5\xa1\xc4\x8de. Na obisk pride boter Esad, ki Fatimo odpelje s seboj v Nem\xc4\x8dijo. O\xc4\x8de ji po\xc5\xa1lje pismo, da se je vrnil v Srebrenico. Njena mama je ostala v Sloveniji, kjer ji po najbolj\xc5\xa1ih mo\xc4\x8deh pomagajo sosedi. Fatima ponosno naznani, da se bo vrnila v Slovenijo, saj ima tu vse svoje prijatelje.\n_START_SECTION_\nZbirka\n_START_PARAGRAPH_\nKnjiga je iz\xc5\xa1la v zbirki Dober dan, roman!\n_START_SECTION_\nOcene in nagrade\n_START_PARAGRAPH_\nZa knjigo Princeska z napako je Janja Vidmar leta 1999 prejela nagrado Ve\xc4\x8dernica za najbolj\xc5\xa1i roman v letu 1998, in prav tako leta 1999 nagrado Medaglia d'oro v italijanskem Trentu._NEWLINE_V \xc5\xa1olskem letu 2002/2003 je postala Princeska z napako tudi temeljno knji\xc5\xbeevno delo na osnovno\xc5\xa1olski stopnji na vseslovenskem tekmovanju za Cankarjevo priznanje."